CELEX: 42002X0201(01)
Language: hr
Date: 2002-02-01 00:00:00
Title: Pravilnik br. 93 Gospodarske komisije Ujedinjenih naroda za Europu (UN/ECE) – Jedinstvene odredbe o napravama za zaštitu od prednjeg podlijetanja vozila s obzirom na ugradnju homologiranog tipa naprave za zaštitu od prednjeg podlijetanja i vozila s obzirom na njihovu zaštitu od prednjeg podlijetanja

11/Sv. 054
            
            
               HR
            
            
               Službeni list Europske unije
            
            
               100
            
         42002X0201(01)
   
               L 032/1
            
            
               SLUŽBENI LIST EUROPSKE UNIJE
            
            
               01.02.2002.
            
         Pravilnik br. 93 Gospodarske komisije Ujedinjenih naroda za Europu (UN/ECE) – Jedinstvene odredbe o napravama za zaštitu od prednjeg podlijetanja vozila s obzirom na ugradnju homologiranog tipa naprave za zaštitu od prednjeg podlijetanja i vozila s obzirom na njihovu zaštitu od prednjeg podlijetanja (1)
   
   1.   PODRUČJE PRIMJENE
   1.1.   Ovaj se Pravilnik primjenjuje na:
   1.1.1.   DIO I.: naprave za zaštitu od prednjeg podlijetanja za primjenu na vozilima kategorije N2 i N3
       (2)
   
   1.1.2.   DIO II.: ugradnju naprava za zaštitu od prednjeg podlijetanja homologiranih u skladu s dijelom I. ovog Pravilnika u vozila kategorija N2 i N3
       (2).
   1.1.3.   DIO III.: vozila kategorija N2 i N3 s obzirom na zaštitu od prednjeg podlijetanja, opremljena napravom za zaštitu od prednjeg podlijetanja koja nije zasebno homologirana u skladu s dijelom I. ovog Pravilnika ili koja su oblikovana i/ili opremljena tako da se može smatrati kako njihovi sastavni dijelovi vrše funkciju naprave za zaštitu od prednjeg podlijetanja.
   1.2.   Vozila kategorije N2 čija najveća masa ne prelazi 7,5 tona moraju ispunjavati jedino zahtjev za najmanju visinu iznad tla od 400 mm u skladu s ovim Pravilnikom.
   1.3.   Odredbe ovog Pravilnika ne primjenjuju se na:
   1.3.1.   izvancestovna terenska vozila kategorija N2G i N3G (2);
   1.3.2.   vozila čija je namjena nespojiva s odredbama za zaštitu od prednjeg podlijetanja.
   2.   SVRHA
   Svrha je ovog Pravilnika ponuditi učinkovitu zaštitu vozila kategorije M1 ili N1
       (2) od prednjeg podlijetanja vozila iz stavka 1. ovog Pravilnika u slučaju čelnog sudara.
   3.   DEFINICIJE
   3.1.   Za potrebe ovog Pravilnika:
   3.1.1.   „najveća masa” vozila znači masa koju proizvođač navodi kao najveću tehnički dopuštenu masu (što može biti više od „najveće dopuštene mase” koju propisuje nacionalna administracija);
   3.1.2.   „najveća težina” vozila znači uspravna sila (u njutnima) potrebna da nosi isto vozilo opterećeno njegovom najvećom masom;
   3.1.3.   „neopterećeno vozilo” znači vozilo u voznom stanju, bez putnika i neopterećeno, ali s gorivom, rashladnom tekućinom, uljem, alatom i rezervnim kotačem (ako ga proizvođač ubraja u standardnu opremu);
   3.1.4.   „homologacija naprave za zaštitu od prednjeg podlijetanja” znači homologacija tipa naprave za zaštitu od prednjeg podlijetanja (FUPD, Front Underrun Protective Device) u skladu s odredbama iz stavka 7.;
   3.1.5.   „tip naprave za zaštitu od prednjeg podlijetanja” znači naprave za zaštitu od prednjeg podlijetanja koje se ne razlikuju u svojim osnovnim značajkama kao što su oblik, dimenzije, materijali i oznake navedeni u stavku 4.2.;
   3.1.6.   „zaštita od prednjeg polijetanja (FUP)” znači da se na prednjem dijelu vozila nalazi ili:
   3.1.6.1.   posebna naprava (FUPD, Front Underrun Protection); ili
   3.1.6.2.   dijelovi nadogradnje, šasije ili drugi dijelovi koji se prema svojem obliku i značajkama mogu smatrati vršiteljima funkcije naprave za zaštitu od prednjeg podlijetanja;
   3.1.7.   „homologacija vozila” znači homologacija tipa vozila:
   
               —
            
            
               za dio II. ovog Pravilnika – s obzirom na ugradnju homologiranog FUPD-a u skladu s dijelom I. Pravilnika; ili
            
         
               —
            
            
               za dio III. ovog Pravilnika – s obzirom na FUP;
            
         3.1.8.   „tip vozila” znači vozila koja se u osnovi ne razlikuju u odnosu na
   
               —
            
            
               širinu prednje osovine mjerene na vanjskim dijelovima guma ne uzimajući u obzir izbočinu gume na podlozi;
            
         
               —
            
            
               strukturu, dimenzije, oblik i materijale prednjeg dijela vozila ako imaju utjecaj na odredbe iz odgovarajućeg dijela ovog Pravilnika;
            
         
               —
            
            
               homologirane naprave za zaštitu od prednjeg podlijetanja ugrađene u vozilo ako je zahtjev u skladu s odredbama dijela II. ovog Pravilnika;
            
         
               —
            
            
               najveću masu tipa vozila.
            
         4.   ZAHTJEV ZA HOMOLOGACIJU
   4.1.   Zahtjev za homologaciju u skladu s dijelom ovog Pravilnika podnosi proizvođač tipa (vozila ili naprave za zaštitu od prednjeg podlijetanja) ili njegov propisno ovlašteni predstavnik.
   4.2.   Uz zahtjev se prilaže:
   4.2.1.   dokumentacija u tri primjerka koja sadrži opis tehničkih značajki tipa vozila ili naprave za zaštitu od prednjeg podlijetanja: njegove dimenzije, linije i sastavni materijali u mjeri u kojoj to zahtijeva ovaj Pravilnik;
   4.2.2.   u slučaju uzorka tipa naprave za zaštitu od prednjeg podlijetanja: na sve glavne dijelove uzorka koji su od važnosti za prednje podlijetanje mora se postaviti jasan i neizbrisiv trgovački naziv ili oznaka proizvoda podnositelja zahtjeva i oznaka tipa;
   4.2.3.   ogledno vozilo ili naprava za koje se traži homologacija dostavljaju se za svako ispitivanje tehničkoj službi odgovornoj za provođenje homologacijskih ispitivanja;
   4.2.4.   za zahtjeve u skladu s dijelovima I. i II. Pravilnika vozilo koje ne sadrži sve dijelove svojstvene dotičnom tipu može se ispitivati ako to nema negativan utjecaj na zaštitu od prednjeg podlijetanja;
   4.2.5.   određivanje položaja točaka P1, P2 i P3 prema odredbama Priloga 5. Za zahtjeve sukladno ispunjavanju dijela I. ovog Pravilnika mora se voditi računa o odredbama dijela II.
   4.3.   Zahtjevima u skladu s dijelom II. Pravilnika potrebno je priložiti:
   4.3.1.   popis naprava za zaštitu od prednjeg podlijetanja koje se namjeravaju ugraditi u tip vozila;
   4.3.2.   na zahtjev nadležnog tijela mora se priložiti homologacijski obrazac u skladu s Prilogom 1. ovom Pravilniku za svaku napravu za zaštitu od prednjeg podlijetanja za koju se traži homologacija.
   4.4.   Zahtjevi u skladu s dijelovima I. i II. ovog Pravilnika moraju sadržavati informaciju o tipu vozila sukladno stavku 3.1.8.
   4.5.   Nadležna tijela koriste administrativne postupke u skladu s Prilogom 6. za:
   4.5.1.   utvrđivanje postojanja zadovoljavajućih mjera koje osiguravaju učinkovitu kontrolu sukladnosti proizvodnje prije izdavanja homologacije;
   4.5.2.   sankcije u slučaju nesukladnosti proizvodnje;
   4.5.3.   preinaku ili proširenje homologacije;
   4.5.4.   slučaj konačne obustave proizvodnje.
   
      DIO I. —   HOMOLOGACIJA NAPRAVA ZA ZAŠTITU OD PREDNJEG PODLIJETANJA
   
   5.   HOMOLOGACIJA NAPRAVA ZA ZAŠTITU OD PREDNJEG PODLIJETANJA
   5.1.   Ako naprava za zaštitu od prednjeg podlijetanja za koji se traži homologacija u skladu s ovim Pravilnikom zadovoljava odredbe iz stavka 6. izdaje se homologacija navedenog tipa naprave za zaštitu od prednjeg podlijetanja u skladu s odredbama iz Priloga 4.
   5.2.   Obavijest o homologaciji ili o proširenju ili odbijanju homologacije određenog tipa naprave za zaštitu od prednjeg podlijetanja u skladu s ovim Pravilnikom dostavlja se ugovornim strankama Sporazuma iz 1958. koje primjenjuje ovaj Pravilnik putem obrasca u skladu s predloškom iz Priloga 1. ovom Pravilniku.
   6.   ZAHTJEVI KOJI SE ODNOSE NA NAPRAVE ZA ZAŠTITU OD PREDNJEG PODLIJETANJA
   6.1.   Naprave za zaštitu od prednjeg podlijetanja pružaju odgovarajući otpor silama koje djeluju usporedno s poprečnom osovinom vozila, a moraju zadovoljavati i neke uvjete u pogledu dimenzija. U tom smislu primjenjuju se postupci ispitivanja i uvjeti iz Priloga 5. ovom Pravilniku.
   6.2.   Visina presjeka poprečne letve naprave za zaštitu od prednjeg podlijetanja ne smije biti manja od 100 mm za vozila kategorije N2 i 120 mm za vozila kategorije N3. Krajnji bočni dijelovi poprečne letve ne smiju se savijati prema naprijed ili imati oštar vanjski rub; ovaj je uvjet ispunjen kada su krajnji bočni dijelovi letve na vanjskoj strani zaobljeni, a polumjer zakrivljenosti im nije manji od 2,5 mm.
   6.3.   Naprava se može dizajnirati tako da se njegov položaj na prednjem dijelu vozila može mijenjati. U tom slučaju u radnom položaju mora postojati blokada kako bi se onemogućila svaka nenamjerna promjena položaja. Operater mora moći promijeniti položaj naprave primjenom sile koja ne prelazi 40 daN-a.
   6.4.   Krajnje vanjske površine naprave moraju biti glatke ili vodoravno valovite, a samo glave zatvarača ili zakovica mogu biti izbočene najviše 10 mm u odnosu na površinu.
   
      DIO II. —   HOMOLOGACIJA VOZILA S OBZIROM NA UGRADNJU HOMOLOGIRANOG TIPA NAPRAVE ZA ZAŠTITU OD PREDNJEG PODLIJETANJA
   
   7.   HOMOLOGACIJA UGRADNJE HOMOLOGIRANE NAPRAVE ZA ZAŠTITU OD PREDNJEG PODLIJETANJA
   7.1.   Ako je vozilo za koje se traži homologacija sukladno ovom dijelu Pravilnika opremljeno homologiranom napravom za zaštitu od prednjeg podlijetanja i udovoljava uvjetima iz stavka 8., izdaje se homologacija dotičnog tipa vozila u skladu s odredbama iz Priloga 4.
   7.2.   Obavijest o homologaciji ili proširenju ili odbijanju homologacije tipa vozila u skladu s ovim Pravilnikom šalje se ugovornim strankama Sporazuma iz 1958. koje primjenjuju ovaj Pravilnik putem obrasca u skladu s predloškom iz Priloga 2. ovom Pravilniku.
   8.   ODREDBE ZA UGRADNJU HOMOLOGIRANE NAPRAVE ZA ZAŠTITU OD PREDNJEG PODLIJETANJA
   8.1.   Najveća masa tipa vozila za koje se traži homologacija ne smije prelaziti vrijednost označenu na homologacijskom obrascu o homologaciji tipa svake naprave za zaštitu od prednjeg podlijetanja koji se namjerava ugraditi u dotično vozilo.
   8.2.   Vozilo s ugrađenom napravom za zaštitu od prednjeg podlijetanja mora udovoljavati određenim zahtjevima s obzirom na dimenzije u skladu s Prilogom 5. vodeći računa o uvjetima ispitivanja i informacijama iz homologacijskog obrasca iz Priloga 1. koji se odnosi na naprave za zaštitu od prednjeg podlijetanja.
   8.3.   Naprava za zaštitu od prednjeg podlijetanja ugrađuje se u vozilo tako da vodoravna udaljenost mjerena unatrag od prednje strane vozila do prednje strane naprave za zaštitu od prednjeg podlijetanja ne prelazi 400 mm, od čega se odbija zabilježena deformacija (Prilog 1. točka 9.) mjerena na svim točkama na koje je primijenjena sila prilikom ispitivanja za homologaciju tipa naprave za zaštitu od prednjeg podlijetanja u skladu s odredbama dijela I. ovog Pravilnika i zabilježena na homologacijskom obrascu o homologaciji tipa (vidjeti slike 1. i 2.).
   8.4.   Pri mjerenju ovih udaljenosti, ne uzima se u obzir bilo koji dio vozila koji se nalazi više od 2 m iznad zemlje.
   8.5.   Najveća slobodna udaljenost od tla donjeg dijela naprave za zaštitu od prednjeg podlijetanja ne prelazi 400 mm, kako je utvrđeno u Prilogu 5. točki 2., između dvaju točaka P1 nakon ugradnje. S vanjske strane svake točke P1 ova visina može iznositi više od 400 mm pod uvjetom da se donja strana naprave ne nalazi iznad ravnine koja prolazeći kroz donji dio naprave za zaštitu od prednjeg podlijetanja izravno ispod točke P1 tvori kut od 15° u odnosu na vodoravnu ravninu (vidjeti sliku 3.).
   8.6.   Visina od tla točaka na kojima su provedena ispitivanja sile na napravama za zaštitu od prednjeg podlijetanja u skladu s I. dijelom ovog Pravilnika i zabilježena u homologacijskom obrascu (Prilog 1. točka 8.) ne prelazi 445 mm kako je predviđeno u Prilogu 5. točki 2.
   8.7.   Najveća slobodna visina od tla u odnosu na donji dio naprave za zaštitu od prednjeg podlijetanja između dvaju točaka P1 ne iznosi više od 450 mm uzimajući u obzir njihovo pomicanje za vrijeme primjene testnog tereta, u skladu s dijelom I.
   8.8.   Širina naprave za zaštitu od prednjeg podlijetanja niti u jednoj točki ne smije prelaziti širinu blatobrana koji pokrivaju kotače prednje osovine niti smije biti preko 100 mm kraća na svakoj strani od prednje osovine mjereno na najisturenijim točkama guma, isključujući zadebljanja gume na podlozi (vidjeti sliku 1.), ili 200 mm kraća na svakoj strani, mjereno od najisturenijih točaka stepenica vozačeve kabine.
   
      DIO III. —   HOMOLOGACIJA VOZILA OPREMLJENOG NAPRAVOM ZA ZAŠTITU OD PREDNJEG PODLIJETANJA
   
   9.   HOMOLOGACIJA VOZILA S NAPRAVOM ZA ZAŠTITU OD PREDNJEG PODLIJETANJA
   9.1.   Ako je vozilo za koje se traži homologacija u skladu s ovim Pravilnikom opremljeno napravom za zaštitu od prednjeg podlijetanja koji udovoljava standardima iz stavka 10., homologacija tog tipa vozila izdaje se u skladu s odredbama iz Priloga 4.
   9.2.   Obavijest o homologaciji tipa ili proširenju ili odbijanju homologacije tipa vozila u skladu s ovim Pravilnikom dostavlja se ugovornim strankama Sporazuma iz 1958. koje primjenjuju ovaj Pravilnik putem obrasca u skladu s predloškom modelom iz Priloga 3. ovom Pravilniku.
   10.   ZAHTJEVI KOJE SE ODNOSE NA TIP VOZILA OPREMLJENOG NAPRAVOM ZA ZAŠTITU OD PREDNJEG PODLIJETANJA
   10.1.   Svako vozilo kategorije N2 ili N3 zadovoljava uvjete propisane u stavku 2. ako je vozilo opremljeno napravom za zaštitu od prednjeg podlijetanja koji nije posebno homologiran u skladu s dijelom I. ovog Pravilnika ili je njegov prednji dio dizajniran i/ili opremljen tako da se po svojem obliku i karakteristikama njegovi dijelovi mogu smatrati vršiteljima funkcije naprave za zaštitu od prednjeg podlijetanja. Elementi čije kombinirane funkcije zadovoljavaju sljedeće uvjete izjednačeni su s napravom za zaštitu od prednjeg podlijetanja.
   10.2.   Zaštita od prednjeg podlijetanja pruža odgovarajući otpor silama koje djeluju paralelno s uzdužnom osi vozila. Zaštita od prednjeg podlijetanja također mora zadovoljavati neke uvjete u pogledu dimenzija. U tu svrhu primjenjuje se postupak kao i uvjeti ispitivanja u skladu s Prilogom 5. ovom Pravilniku.
   10.3.   Za zahtjeve u skladu s dijelom III., visina presjeka poprečne letve naprave za zaštitu od prednjeg podlijetanja (koji nije posebno homologiran u skladu s dijelom I.) ne može prelaziti 100 mm za vozila kategorije N2 i 120 mm za vozila kategorije N3.
   10.4.   Naprava može biti konstruirana tako da može imati više položaja na prednjoj strani vozila. U tom slučaju u radnom položaju mora postojati blokada kako bi se onemogućila svaka nenamjerna promjena položaja. Rukovatelj mora moći promijeniti položaj naprave primjenom sile koja ne prelazi 40 daN-a;
   10.5.   Zaštita od prednjeg podlijetanja mora pružati toliki otpor da vodoravna udaljenost mjerena prema natrag između krajnjeg dijela vozila nakon primjene utjecaja sile (u skladu s ovim Prilogom) i kontaktne površine na vozilu na kojem je ispitivani udarac ne prelazi 400 mm.
   10.6.   Pri mjerenju tih udaljenosti isključuju se dijelovi čiji je razmak od tla veći od 2 metra.
   10.7.   Najveća visina od tla donjeg dijela naprave za zaštitu od prednjeg podlijetanja ne prelazi 400 mm, kako je utvrđeno u Prilogu 5. točki 2., između dvije točke P1. S vanjske strane svake točke P1 ova visina može iznositi više od 400 mm pod uvjetom da se donja strana naprave ne nalazi iznad ravnine koja prolazeći kroz donji dio zaštite od prednjeg podlijetanja izravno ispod točke P1 tvori kut od 15° u odnosu na vodoravnu ravninu (vidjeti sliku 3.).
   10.8.   Najveća visina od podloge donjeg dijela zaštite od prednjeg podlijetanja između dvije točke P1 ne iznosi više od 450 mm, uzimajući u obzir njihovo pomicanje prilikom primjene ispitnog opterećenja.
   10.9.   Širina naprave za zaštitu od prednjeg podlijetanja ni u jednoj točki ne smije prelaziti širinu blatobrana koji pokrivaju kotače prednje osovine niti smije biti preko 100 mm kraća na svakoj strani od prednje osovine mjereno na krajnjim točkama guma, isključujući zadebljanja gume na podlozi (vidjeti sliku 1.), ili 200 mm kraća na svakoj strani, mjereno od krajnjih točaka stepenica vozačeve kabine.
   
      Slika 1.
   
   
      
   
      Slika 2.
   
   
      
   
      Slika 3.
   
   
      
   
      (1)  Uredba Gospodarske komisije Ujedinjenih naroda za Europu objavljena u skladu s odredbama članka 4. točke 5. Odluke Vijeća 97/836/EZ (SL L 346, 17.12.1997., str. 78.).
   
      (2)  Vidjeti pročišćenu Rezoluciju o izradi vozila (R.E.3., Prilog 7.) (Trans/SC1/WP29/78/3. izmjena).
   PRILOG 1.
   Izjava
   (Najveći format: A4 (210 × 297 mm))
   
       (1)
   
   
      
   
               Izdalo:
            
            
               naziv tijela
               …
               …
               …
            
         
               o (2):
            
            
               
                            
                        
                        
                           IZDAVANJU HOMOLOGACIJE
                        
                     
                            
                        
                        
                           PROŠIRENJU HOMOLOGACIJE
                        
                     
                            
                        
                        
                           ODBIJANJU HOMOLOGACIJE
                        
                     
                            
                        
                        
                           POVLAČENJU HOMOLOGACIJE
                        
                     
                            
                        
                        
                           KONAČNOJ OBUSTAVI PROIZVODNJE
                        
                     
         
               tipa naprave za zaštitu od prednjeg podlijetanja u skladu s Pravilnikom br. 93 (dio I.)
            
         Homologacijski br. … Proširenje br. …
   1.   Trgovački naziv ili oznaka tehničke jedinice: …
   2.   Prema potrebi tip vozila i kategorija kojima su namijenjene tehničke jedinice: …
   3.   Najveća masa vozila na koje se ugrađuje naprava za zaštitu od prednjeg podlijetanja: …
   4.   Naziv i adresa proizvođača: …
   5.   Naziv i adresa ovlaštenog predstavnika: …
   6.   Značajke tehničke jedinice: …
   7.   Eventualna ograničenja uporabe i uvjeta ugradnje: …
   8.   Položaj točaka na napravi na koju se primjenjuje ispitivanje utjecaja sile: …
   9.   Najveća vodoravna i okomita deformacija probnih točaka za vrijeme i nakon ispitivanja utjecaja sile: …
   10.   Datum upućivanja vozila na homologacijska ispitivanja: …
   11.   Tehnička služba odgovorna za provođenje homologacijskih ispitivanja na napravama: …
   12.   Datum izvješća o ispitivanju koje je izdala tehnička služba: …
   13.   Broj izvješća o ispitivanju koje je izdala tehnička služba …
   14.   Homologacija izdana/odbijena/proširena/povučena: (2)
   
   15.   Razlozi proširenja homologacije: …
   16.   Položaj homologacijske oznake: …
   17.   Mjesto: …
   18.   Datum: …
   19.   Potpis: …
   Ime: …
   20.   Ovoj se izjavi prilaže popis dokumenata pohranjenih pri tijelu koje je izdalo homologaciju te se isti može dobiti na zahtjev.
   21.   Primjedbe (ako ih ima): …
   
      (1)  Razlikovni broj države koja je izdala/proširila/odbila/povukla homologaciju (vidjeti odredbe o homologaciji u Pravilniku).
   
      (2)  Prekrižiti nepotrebno.
   PRILOG 2.
   Izjava
   (Najveći format: A4 (210 × 297 mm))
   
       (1)
   
   
      
   
               Izdalo:
            
            
               naziv tijela:
               …
               …
               …
            
         
               o (2):
            
            
               
                            
                        
                        
                           IZDAVANJU HOMOLOGACIJE
                        
                     
                            
                        
                        
                           PROŠIRENJU HOMOLOGACIJE
                        
                     
                            
                        
                        
                           ODBIJANJU HOMOLOGACIJE
                        
                     
                            
                        
                        
                           POVLAČENJU HOMOLOGACIJE
                        
                     
                            
                        
                        
                           KONAČNOJ OBUSTAVI PROIZVODNJE
                        
                     
         
               tipa vozila u odnosu na ugradnju naprave za zaštitu od prednjeg podlijetanja u skladu s Pravilnikom br. 93 (dio II.)
            
         Homologacijski br. … Proširenje br. …
   1.   Trgovački naziv ili marka vozila: …
   2.   Tip i kategorija vozila: …
   3.   Najveća masa vozila: …
   4.   Naziv i adresa proizvođača: …
   5.   Naziv i adresa ovlaštenog predstavnika (ako postoji): …
   6.   Kratak opis tipa vozila što se tiče dimenzija i linija: …
   7.   Trgovačko ime ili oznaka naprave za zaštitu od prednjeg podlijetanja i broj homologacije: …
   8.   Datum upućivanja vozila na homologacijska ispitivanja: …
   9.   Tehnička služba odgovorna za provođenje homologacijskih ispitivanja na napravama: …
   10.   Datum izvješća o ispitivanju koje je izdala tehnička služba: …
   11.   Broj izvješća o ispitivanju koje je izdala tehnička služba: …
   12.   Homologacija izdana/odbijena/proširena/povučena (2):
   13.   Razlozi proširenja homologacije: …
   14.   Položaj homologacijske oznake: …
   15.   Mjesto: …
   16.   Datum: …
   17.   Potpis: …
   Ime: …
   18.   Priložen je popis dokumenata koji sačinjavaju homologacijsku dokumentaciju pohranjenu pri tijelu koje je dodijelilo homologaciju; preslika se može dobiti na zahtjev.
   19.   Primjedbe (ako ih ima): …
   
      (1)  Razlikovni broj države koja je idzala/proširila/odbila/povukla homologaciju (vidjeti odredbe o homologaciji u Pravilniku).
   
      (2)  Prekrižiti nepotrebno.
   PRILOG 3.
   Izjava
   (Najveći format: A4 (210 × 297 mm))
   
       (1)
   
   
      
   
               Izdalo:
            
            
               naziv tijela
               …
               …
               …
            
         
               o (2):
            
            
               
                            
                        
                        
                           IZDAVANJU HOMOLOGACIJE
                        
                     
                            
                        
                        
                           PROŠIRENJU HOMOLOGACIJE
                        
                     
                            
                        
                        
                           ODBIJANJU HOMOLOGACIJE
                        
                     
                            
                        
                        
                           POVLAČENJU HOMOLOGACIJE
                        
                     
                            
                        
                        
                           KONAČNOJ OBUSTAVI PROIZVODNJE
                        
                     
         
               vozila s obzirom na njegovu zaštitu od prednjeg podlijetanja u skladu s Pravilnikom br. 93 (dio III.)
            
         Homologacijski br. … Proširenje br. …
   1.   Trgovačko ime ili marka vozila: …
   2.   Tip i kategorija vozila: …
   3.   Najveća masa vozila: …
   4.   Naziv i adresa proizvođača: …
   5.   Naziv i adresa ovlaštenog predstavnika (ako postoji): …
   6.   Značajke dijelova za prednju zaštitu: …
   7.   Datum upućivanja vozila na homologacijska ispitivanja: …
   8.   Položaj točaka na napravi na koje se primjenjuje ispitivanje sile: …
   9.   Najveća vodoravna i okomita deformacija probnih točaka za vrijeme i nakon ispitivanja utjecaja sile: …
   10.   Tehnička služba odgovorna za provođenje homologacijskih ispitivanja na napravama: …
   11.   Datum izvješća o ispitivanju koje je izdala tehnička služba: …
   12.   Broj izvješća o ispitivanju koje je izdala tehnička služba: …
   13.   Homologacija izdana/odbijena/proširena/povučena (2):
   14.   Razlozi proširenja homologacije: …
   15.   Položaj homologacijske oznake: …
   16.   Mjesto: …
   17.   Datum: …
   18.   Potpis: …
   Ime: …
   19.   Priložen je popis dokumenata koji sačinjavaju homologacijsku dokumentaciju pohranjenu pri tijelu koje je dodijelilo homologaciju; preslika se može dobiti na zahtjev.
   20.   Primjedbe (ako ih ima): …
   
      (1)  Razlikovni broj države koja je izdala/proširila/odbila/povukla homologaciju (vidjeti odredbe o homologaciji u Pravilniku).
   
      (2)  Prekrižiti nepotrebno.
   PRILOG 4.
   Postavljanje homologacijskih oznaka
   1.   HOMOLOGACIJSKI BROJ
   1.1.   Homologacijski broj dodjeljuje se svakom homologiranom tipu. Prva dva broja (trenutačno 00) označuju seriju izmjena koje obuhvaćaju najnovije veće tehničke promjene u Pravilniku na dan izdavanja homologacije. Ista ugovorna stranka ne može dodijeliti isti broj drugom tipu.
   1.2.   Obavijest o homologaciji, proširenju ili odbijanju homologacije u skladu s ovim Pravilnikom upućuje se strankama Ugovora iz 1958. koje primjenjuju ovaj Pravilnik putem obrasca u skladu s jednim od predložaka iz priloga 1., 2. ili 3. Pravilniku.
   1.3   Na svaki element serije sukladan s tipom homologiranim u smislu ovog Pravilnika postavlja se na vidljivo mjesto i, u slučaju kada se radi o tehničkoj cjelini, na točku koja je lako dostupna u položaju ugradnje i navedena na homologacijskom obrascu, međunarodna oznaka koja se sastoji od:
   1.3.1.   kruga oko slova „E” iza kojeg je razlikovni broj zemlje koja je dodijelila homologaciju tipa (1);
   1.3.2.   broja ovog Pravilnika iza kojeg se nalazi slovo „R”, crtica i homologacijski broj desno od kruga propisanog u podtočki 1.3.1.;
   1.3.3.   dodatnog simbola odvojenog uspravnom crtom od broja ovog Pravilnika koji se sastoji od rimskog broja koji znači dio Pravilnika (I., II. ili III.) na temelju kojeg je homologirana naprava ili vozilo.
   1.4.   Ako je vozilo sukladno s homologiranim tipom vozila u smislu jednog ili više pravilnika priloženih Sporazumu, u državi koja je dodijelila homologaciju tipa u skladu s ovim Pravilnikom, simbol predviđen u podtočki 1.3.1. ovog Priloga ne mora se ponavljati; u takvom slučaju brojevi Pravilnika i homologacijski brojevi kao i dodatni simboli svih pravilnika prema kojima je dodijeljena homologacija u državi koja je dodijelila homologaciju na temelju ovog Pravilnika stavljaju se u okomite stupce desno od simbola propisanog u podtočki 1.3.1. ovog Priloga.
   1.5.   Homologacijska oznaka mora biti jasno čitljiva i neizbrisiva.
   2.   POSTAVLJANJE HOMOLOGACIJSKIH OZNAKA
   2.1.   Primjer A
   
   
      
   2.1.1.   Gornja homologacijska oznaka postavljena na vozilo pokazuje da je vozilo navedenog tipa, što se tiče zaštite od prednjeg podlijetanja u slučaju sudara, homologirano u Ujedinjenoj Kraljevini (E11) sukladno Pravilniku br. 93, dio II. (ugradnja naprave za zaštitu od prednjeg podlijetanja homologiranog tipa) pod homologacijskim brojem 002439. Prve dvije znamenke homologacijskog broja pokazuju da je homologacija izdana u skladu sa zahtjevima iz Pravilnika br. 93, dio II., u njegovom prvobitnom obliku.
   2.2.   Primjer B
   
   
      
   2.2.1.   Gornja homologacijska oznaka postavljena na vozilo pokazuje da je vozilo navedenog tipa homologirano u Ujedinjenoj Kraljevini (E11) sukladno Pravilniku br. 93, dio II. i Pravilniku br. 31 (2). Homologacijski brojevi znače da je na datum kada su homologacije izdane Pravilnik br. 93 bio u svom prvobitnom obliku, a Pravilnik br. 31 uključivao seriju izmjena 02.
   
      (1)  1 za Njemačku, 2 za Francusku, 3 za Italiju, 4 za Nizozemsku, 5 za Švedsku, 6 za Belgiju, 7 za Mađarsku, 8 za Češku, 9 za Španjolsku, 10 za Jugoslaviju, 11 za Ujedinjenu Kraljevinu, 12 za Austriju, 13 za Luksemburg, 14 za Švicarsku, 15 (prazno), 16 za Norvešku, 17 za Finsku, 18 za Dansku, 19 za Rumunjsku, 20 za Poljsku, 21 za Portugal, 22 za Rusku Federaciju, 23 za Grčku, 24, 25 (prazno), 26 za Sloveniju i 27 za Slovačku. Naredni brojevi dodjeljuju se ostalim državama vremenskim redoslijedom kojim ratificiraju ili pristupaju Sporazumu o priznavanju homologacije opreme motornih vozila i dijelova, a dodijeljene brojeve ugovornim strankama Sporazuma dostavlja glavni tajnik Ujedinjenih naroda.
   
      (2)  Navedeni je broj uzet samo za primjer.
   PRILOG 5.
   Uvjeti i postupci ispitivanja
   1.   UVJETI ISPITIVANJA KOJI SE ODNOSE NA NAPRAVE ZA PREDNJU ZAŠTITU OD PODLIJETANJA
   1.1.   Na zahtjev proizvođača ispitivanje se može provesti ili:
   1.1.1.   na tipu vozila kojem je naprava za prednju zaštitu od podlijetanja namijenjena; u tom slučaju poštuju se uvjeti iz točke 2.; ili
   1.1.2.   na dijelu šasije tipa vozila kojem je naprava za prednju zaštitu od podlijetanja namijenjena; taj dio predstavlja navedeni tip vozila; ili
   1.1.3.   na čvrstom stolu za ispitivanje.
   1.2.   U slučaju podtočaka 1.1.2. i 1.1.3. dijelovi korišteni za učvršćivanje naprave za prednju zaštitu od podlijetanja na šasiju vozila ili čvrsti stol za ispitivanje isti su kao oni koji se koriste za učvršćivanje naprave ugrađene u vozilo.
   1.3.   Na zahtjev proizvođača i uz pristanak tehničke službe postupak ispitivanja sukladno točki 3. može se simulirati pomoću proračuna ili sličnom metodom pod uvjetom da je njihova jednakovrijednost dokazana.
   2.   UVJETI ISPITIVANJA VOZILA
   2.1.   Vozilo se može, ako je to neophodno za postizanje snage potrebne za ispitivanje u skladu s točkom 3.1., učvrstiti primjenom bilo koje metode koju odredi proizvođač.
   2.2.   Uzimaju se dimenzije koje bi postojale u uvjetima da:
   2.2.1.   je vozilo neopterećeno;
   2.2.2.   je vozilo u stanju mirovanja na vodoravnoj, ravnoj, čvrstoj i glatkoj površini;
   2.2.3.   su prednji kotači u položaju prema naprijed;
   2.2.4.   su gume napuhane do pritiska koji preporučuje proizvođač;
   2.2.5.   su vozila, opremljena hidro-pneumatskim, hidrauličnim ili pneumatskim ovjesom ili uređajem za automatsko izjednačavanje u skladu s teretom, u uobičajenim radnim uvjetima koje je odredio proizvođač.
   3.   POSTUPAK ISPITIVANJA
   3.1.   Točke P1 postavljene su na udaljenost do 200 mm od uzdužnih ravnina koje dodiruju krajnje vanjske točke guma na prednjoj osovini, izuzevši izbočinu guma koja nastaje zbog pritiska na podlogu; točke P2 simetrične su u odnosu na središnju uzdužnu ravninu vozila na udaljenosti jedna od druge od 700 do uključivo 1 200 mm. Točan položaj određuje proizvođač.
   3.2.   Visinu točaka P1 i P2 od tla određuje proizvođač vozila unutar linija koje omeđuju prednju stranu naprave. Visina neopterećenog vozila ne smije prelaziti 445 mm. P3 se nalazi na okomitoj uzdužnoj središnjoj ravnini (vidjeti sliku 1. Pravilnika).
   3.3.   Pri ispitivanju se niže navedena sila primjenjuje na svaku točku ispitivanja kod zasebnih ispitivanja na istom vozilu ili napravi ili, ako to zatraži proizvođač ili zastupnik, na različitim vozilima ili uzorcima.
   3.3.1.   Ako su struktura i elementi vozila značajni za prednju zaštitu od podlijetanja smješteni potpuno simetrično u odnosu na središnju uzdužnu ravninu, ispitivanje na točkama P1 i P2 provodi se samo na jednoj strani.
   3.3.2.   Prilikom ispitivanja, sile se mora primijeniti što je brže moguće te naprava ili vozilo moraju podnijeti sile opisane u sljedećim stavcima u trajanju od najmanje 0,2 sekunde.
   3.3.3.   Na obje točke P1 uzastopno se primjenjuje vodoravna sila koja iznosi 50 % najveće težine vozila ili tipa vozila kojem je naprava namijenjena, ali koja ne prelazi 80 × 103 N.
   3.3.4.   Na obje točke P2 uzastopno se primjenjuje vodoravna sila koja iznosi 100 % najveće težine vozila ili tipa vozila kojem je naprava namijenjena, ali koja ne prelazi 160 × 103 N. Ako se radi o diskontinuiranoj napravi koja se smanjuje u poprečnom presjeku između dvije točke P2, ispitivanje se nastavlja primjenom iste vodoravne sile na točku P3 koja je primijenjena na točke P1.
   3.4.   Najveća vodoravna i uspravna pomicanja svake ispitivane točke za trajanja primjene navedenih sila bilježe se, a ona najviša upisuju se u homologacijski obrazac.
   3.5.   Kada se praktično ispitivanje provodi s ciljem utvrđivanja sukladnosti s gore navedenim odredbama potrebno je ispuniti sljedeće uvjete:
   3.5.1.   kod zahtjeva za homologaciju na temelju dijela III., naprava za zaštitu od prednjeg podlijetanja (koja nije posebno homologirana na temelju dijela I.) povezuje se nosačima na boku šasije vozila ili onime što ih zamjenjuje ili strukturom koja ima dokazano istovjetne izvedbene sposobnosti;
   3.5.2.   navedene sile primjenjuju se pomoću klipa s odgovarajućom zglobnom vezom (npr. primjenom univerzalnih zglobova) usporedno sa središnjom uzdužnom ravninom vozila preko površine koja nije veća od 250 mm po visini (točnu visinu i širinu određuje proizvođač) i koja nije šira od 400 mm, s polumjerom zakrivljenosti od 5 ± 1 mm na uspravnim rubovima; središte površine postavlja se redom na točke P1, P2 i P3.
   PRILOG 6.
   Sukladnost proizvodnje i drugi administrativni postupci
   1.   SUKLADNOST PROIZVODNJE
   1.1.   Naprave za zaštitu od prednjeg podlijetanja i vozila homologirana na temelju ovog Pravilnika moraju se proizvesti tako da odgovaraju homologiranom tipu i moraju ispunjavati zahtjeve koje propisuje ovaj Pravilnik.
   1.2.   Kako bi se provjerilo jesu li zadovoljeni uvjeti iz podtočke 1.1. vrše se odgovarajući nadzori proizvodnje.
   1.3.   Nositelj homologacije posebno je dužan:
   1.3.1.   osigurati postojanje postupka za učinkoviti nadzor kvalitete vozila ili naprave;
   1.3.2.   imati pristup opremi za ispitivanje neophodnoj za provjeru sukladnosti sa svakim homologiranim tipom;
   1.3.3.   bilježiti rezultate ispitivanja i priloženih dokumenata koji određeno razdoblje, utvrđeno u dogovoru s administrativnom službom, ostaju na raspolaganju;
   1.3.4.   analizirati rezultate svakog tipa ispitivanja kako bi se provjerila i osigurala postojanost značajki vozila ili naprava, vodeći računa o promjenama u industrijskoj proizvodnji;
   1.3.5.   osigurati provođenje dovoljnog broja provjera i ispitivanja za svaki tip vozila ili naprave što se tiče dimenzija, materijala i učinkovitosti sastavnih dijelova koji vrše funkciju zaštite od prednjeg podlijetanja i onih koji se ugrađuju u vozilo;
   1.3.6.   osigurati da pri svakoj seriji uzoraka ili ispitivanih dijelova koji se pokažu nesukladnim s razmatranim tipom ispitivanja pristupi novom uzimanju uzoraka i novom ispitivanju. Poduzimaju se svi potrebni koraci za ponovno postizanje sukladnosti odgovarajuće proizvodnje.
   1.4.   Nadležna služba koja je dodijelila homologaciju tipa može u bilo kojem trenutku provjeriti metode nadzora sukladnosti primjenjivih na svaku proizvodnu cjelinu.
   1.4.1.   Prilikom svake inspekcije, zapisi s ispitivanja i nadzora proizvodnje moraju se dati na uvid inspektoru koji provodi nadzor.
   1.4.2.   Inspektor može metodom slučajnog odabira uzeti uzorke za ispitivanje u laboratoriju proizvođača. Najmanji broj uzoraka može se odrediti u skladu s rezultatima koje je proizvođač dobio na temelju svoje vlastite provjere.
   1.4.3.   Ako se pokaže da je razina kvalitete nedovoljna ili ako se ustanovi da je potrebno provjeriti valjanost ispitivanja koja se provode na temelju podtočke 1.4.2., inspektor može izabrati uzorke koji se šalju tehničkoj službi koja je provodila homologacijska ispitivanja.
   1.4.4.   Nadležna služba može provesti bilo koje ispitivanje propisano ovim Pravilnikom.
   1.4.5.   Uobičajena učestalost inspekcija koje nadležno tijelo odobrava je jednom u dvije godine. U slučaju kada se za vrijeme inspekcijskog nadzora zabilježe negativni rezultati, nadležno tijelo poduzima sve potrebne mjere s ciljem ponovnog uspostavljanja sukladnosti proizvodnje u što kraćem roku.
   2.   KAZNE ZA NESUKLADNOST PROIZVODNJE
   2.1.   Homologacija izdana za tip naprave za zaštitu od prednjeg podlijetanja ili vozila u skladu s ovim Pravilnikom može se povući ako gornji zahtjevi nisu ispunjeni ili ako zaštitna naprava nije ispunila ispitivanja propisana ovim Pravilnikom.
   2.2.   Ako ugovorna stranka Sporazuma koja primjenjuje ovaj Pravilnik povuče prethodno izdanu homologaciju, ona o tome odmah obavješćuje druge ugovorne stranke koje primjenjuju ovaj Pravilnik putem homologacijskog obrasca u skladu s uzorkom iz priloga 1., 2. ili 3. ovom Pravilniku.
   3.   PREINAKA I PROŠIRENJE HOMOLOGACIJE
   3.1.   Obavijest o svakoj preinaci tipa naprave za zaštitu od prednjeg podlijetanja ili vozila šalje se na znanje administrativnom tijelu koje je izdalo homologaciju. Služba tada može:
   3.1.1.   smatrati da provedene preinake nemaju značajniji negativan utjecaj te da u svakom slučaju naprava za zaštitu od prednjeg podlijetanja i dalje ispunjava zahtjeve; ili
   3.1.2.   zahtijevati od tehničke službe koja je odgovorna za provedbu ispitivanja novo izvješće o ispitivanju.
   3.2.   Potvrda ili odbijanje homologacije s opisom promjena dostavlja se putem obrasca u skladu s obrascem iz priloga 1., 2. i 3. ovom Pravilniku strankama Sporazuma koje primjenjuju ovaj Pravilnik.
   3.3.   Nadležna služba koja izdaje proširenje homologacije dodjeljuje serijski broj takvom proširenju i o tome obavješćuje ostale stranke Sporazuma iz 1958. koje primjenjuju ovaj Pravilnik putem homologacijskog obrasca u skladu s primjerom iz priloga 1., 2. i 3. ovom Pravilniku.
   4.   KONAČNA OBUSTAVA PROIZVODNJE
   Ako nositelj homologacije trajno obustavi proizvodnju tipa naprave za zaštitu od prednjeg podlijetanja ili zaštite od prednjeg podlijetanja homologirane u skladu s ovim Pravilnikom, on o tome obavješćuje tijelo koje je izdalo homologaciju. Nakon što primi obavijest, tijelo o tome obavješćuje ostale stranke Sporazuma iz 1958. koje primjenjuju ovaj Pravilnik putem obrasca u skladu s predloškom iz Priloga 1., 2. ili 3. ovom Pravilniku.
   5.   IMENA I ADRESE TEHNIČKIH SLUŽBI ODGOVORNIH ZA PROVOĐENJE HOMOLOGACIJSKIH ISPITIVANJA I ADMINISTRATIVNIH TIJELA
   Ugovorne stranke Sporazuma iz 1958. koje primjenjuju ovaj Pravilnik dostavljaju Tajništvu Ujedinjenih naroda imena i adrese tehničkih službi odgovornih za provođenje homologacijskih ispitivanja i administrativnih tijela koja izdaju homologaciju i kojima se šalju obrasci izdani u drugim državama koji potvrđuju homologaciju ili proširenje, odbijanje ili povlačenje homologacije ili konačnu obustavu proizvodnje.